Scarra raak boos oor Gibbs se twiets | Netwerk24
Deur Stephen Nell 03 Oktober 2017 12:03
'n Woedende Scarra Ntubeni het Dinsdag ontken dat een van sy vriende 'n selfoonlaaier by die voormalige krieketspeler Herschelle Gibbs se huis gegaps het.
Scarra Ntubeni / Foto: Gallo Images
Ntubeni, 'n haker vir die Stormers en Westelike Provinsie se rugbyspanne, en drie vriende het Saterdagaand by Gibbs, 'n voormalige Protea-kolwer, se woning in Kampsbaai gekuier.
Die volgende dag het Gibbs getwiet dat hy beleefd genoeg was om mense in sy huis toe te laat, maar dat hulle toe by hom gesteel het. Hy het in 'n opvolgtwiet gesê dat Ntubeni 'n paar van sy vriende saamgebring het en dat hy dit "daar sal laat".
Gibbs het boonop sterk bewoorde WhatsApp-boodskappe aan Ntubeni gestuur.
"U better tell them to f**g return it or there's gonna be s**t. Tell them to f**g man up . . . not f**g cowards. I'll just take the footage to the police and they will come fetch him . . . simple," het een van die boodskappe aan Ntubeni gelui.
When u courteous enough to allow some people into ur house and they end up stealing from u.. ??
— Herschelle Gibbs (@hershybru) October 1, 2017
Volgens Ntubeni was daar nagenoeg 20 ander mense by die partytjie by Gibbs se woning.
"My vriende is baie eerlike mense. Ek het saam met hulle grootgeword. Nie een van ons sal ooit so iets doen nie. Soos ek, is my vriende ontstoke, maar ek het vir hulle gesê om van Twitter af te bly en die ding net te laat oorwaai," sê Ntubeni.
Ntubeni se agentskap, die Union Sports Group, het intussen besluit om regstappe te doen omdat Ntubeni se naam geskend is – eers op Twitter en daarna toe die relletjie in 'n poniekoerant beland het met die opskrif "By hooker or by crook".
Ntubeni word in rugbykringe in die WP geken aan sy goeie karakter en beywer hom aktief vir liefdadigheid.
Ntubeni is ook teleurgesteld dat Gibbs hom na Twitter gewend het vir 'n persoonlike saak.
"As ek 'n probleem met iemand het, gaan ek met hom praat en nie die saak op Twitter uitbasuin nie. Dit maak nie vir my sin dat hy iets twiet wanneer hy net met my kon gesels het nie. Wat gaan Twitter help?" sê Ntubeni.
Toe Gibbs Dinsdag om kommentaar genader is, het hy gesê hy het niks om by te voeg nie. "Ek het klaar my sê gesê," het hy vir Johann de Jager gesê.
Toe Gibbs daarna weer gevra is waarom hy nie eers persoonlik die saak met Ntubeni opgeneem het nie, het hy in 'n WhatsApp-boodskap gesê dat hy "vyf boodskappe vir Ntubeni gelos het, wat hy nie beantwoord het nie".
Ntubeni is tans op die krukkelys nadat hy verlede maand in 'n Curriebeker-stryd teen die Haaie sy hakskeensening geskeur het.